## Agricultura destina 2,6 milions a Utiel per a la recuperació de danys per la riuada

*** S’invertix 1.341.591 euros en dos actuacions per a reparar canalitzacions, un milió per a la recuperació de camins rurals i 238.011 euros en obres destinades a comunitats de regants
* La comarca de la Plana d’Utiel-Requena compta amb 3.781.813 euros per a la reparació en canalitzacions, i la inversió per a regants ascendix a 848.209.21 euros
* Estes actuacions formen part dels 145 milions que destina la Conselleria per a la reconstrucció**

​​​​​​​La Conselleria d’Agricultura, Aigua, Ramaderia i Pesca ha destinat un total de 2,6 milions d’euros al municipi d’Utiel per a la recuperació de danys provocats per les riuades.

El conseller d’Agricultura, Aigua, Ramaderia i Pesca, Miguel Barrachina, ha destacat la rapidesa de l’actuació de la Generalitat: “Esta inversió a Utiel és una prova del compromís del Consell de Carlos Mazón amb els agricultors i ramaders per a reconstruir el que s’ha perdut i recuperar el 100 % de la seua capacitat productiva”.

Barrachina ha subratllat la importància d’actuar amb agilitat, perquè “el camp valencià no pot esperar, les infraestructures rurals són essencials per a mantindre viva l’activitat agrícola i garantir el futur del nostre medi rural”.

El conseller ha fet estes declaracions després de mantindre una trobada amb l’alcalde de la localitat, Ricardo Gabaldón, i assistir al XXVI Concurs d’Olis d’Oliva Verge i XV Concurs d’Oli d’Oliva Verge Ecològic ‘Ciutat d’Utiel’.

**Obres en canalització de barrancs**

Barrachina ha explicat que s’han destinat 1.341.591 euros a dos intervencions clau per a la reparació de canalitzacions. “Una d’estes és la reparació de la canalització del riu Magre al seu pas per Utiel, amb un pressupost d’1.159.246 euros. L’altra actuació correspon a la reparació de danys en la zona urbana de La Torre d’Utiel, que compta amb una inversió de 182.344 euros”.

“Les dos obres són fonamentals per a restaurar la funcionalitat hidràulica d’estes zones i previndre nous riscos en cas de futures pluges torrencials”. El conjunt de la comarca de la Plana d’Utiel-Requena compta amb un total de 3.781.813 euros per a reparació de canalitzacions.

**Camins rurals**

Així mateix, s’ha invertit 1 milió d’euros en la recuperació de camins rurals del terme municipal. En total, s’han identificat 46 camins afectats a Utiel, 21 dels quals es troben en execució i 8 ja s’han reparat completament.

En el conjunt de la comarca de la Plana d’Utiel-Requena, el nombre total de camins danyats ascendix a 93, amb 43 en obres d’execució i 12 finalitzats.

**Comunitat de regants**

D’altra banda, també s’han assignat 238.011 euros per a finançar obres en tres comunitats de regants del municipi. La inversió en la comarca ascendix a 848.209.21 euros.

Esta ajuda permetrà recuperar infraestructures hídriques necessàries per a garantir el reg i el bon funcionament de les explotacions agrícoles.

Finalment, Miguel Barrachina ha recordat que estes actuacions “formen part dels 145 milions que destinem, des de la Conselleria d’Agricultura, a actuacions per a la reconstrucció després de les riuades i pluges que van afectar la Comunitat Valenciana”.

Fecha: 16/05/2025